“รถตะกร้าปันสุข” เติมเต็มชีวิตคนยากไร้ก้าวผ่านโควิด-19
“รถตะกร้าปันสุข” หวังต่อชีวิตคนยากไร้ให้ก้าวผ่านโควิด-19 ลุยตระเวนขายข้าวไข่เจียวราคาถูกหนุนคนยากจน พร้อมกับแบ่งปันให้คนตั้งครรภ์ คนชรา และคนไร้บ้านกินฟรี
“รถตะกร้าปันสุข” หวังต่อชีวิตคนยากไร้ให้ก้าวผ่านโควิด-19 ลุยตระเวนขายข้าวไข่เจียวราคาถูกหนุนคนยากจน แบ่งปันคนตั้งครรภ์ คนชรา และคนไร้บ้าน
27 ส.ค. 2564

บริษัท เจริญโภคภัณฑ์อาหาร จำกัด (มหาชน) หรือ CPF นำเสนอ อดีตพ่อค้าเสื้อผ้ามือสองตามตลาดนัด ก๊อต-กรีฑา อ่อนลำยอง เจ้าของรถตะกร้าปันสุข โดย นายกรีฑา เปิดเผยว่า ตนเกิดมาในครอบครัวที่ยากลำบาก ไม่มีที่อยู่อาศัย นอนในตลาดสด ดิ้นรนสู้ชีวิตมาตลอด กระทั่งคุณพ่อมีโอกาสทำงานที่การท่าเรือ จึงมีที่อยู่อาศัยเป็นหลักแหล่งย่านคลองเตย และทำมาหากินด้วยการขายเสื้อผ้ามือสอง แต่สถานการณ์การระบาดของโควิดที่เกิดขึ้นอย่างไม่ทันได้ตั้งตัว ทำให้ต้องปิดร้านเสื้อผ้ามือสอง ต้องพยายามตั้งสติ เพื่อหาลู่ทางในการเอาชีวิตรอด เพราะยังมีแม่และหลานอีก 2 คนที่ต้องดูแล จึงนำเงินเก็บไปซื้อรถจักรยานยนต์พ่วงตระเวนขายข้าวไข่เจียว ในราคากล่องละ 20 บาท เพื่อช่วยให้คนยากจน ซื้อหา กินได้ง่าย พร้อมกับแบ่งปันให้คนตั้งครรภ์ คนชรา และคนไร้บ้านกินฟรี พ่วงไปกับตะกร้าปันสุขที่ใส่ของจำเป็นในชีวิตประจำวัน เช่น สบู่ ยาสีฟัน ยารักษาโรค อาหารแห้งต่างๆ  ให้ทุกคนหยิบได้ฟรี
“สามล้อพ่วงพาก๊อตไปยังจุดต่างๆ ได้เห็นผู้คนมากมายข้างทาง หลายคนไม่มีเงินซื้อข้าว หลายคนเดือดร้อนทั้งบ้าน หลายคนตกงานอยู่ ด้วยความเข้าใจ ความเห็นใจ จึงเปลี่ยนจากการขาย เป็นแจกฟรีให้กับทุกคนจนถึงทุกวันนี้ เราทำอะไรไม่เดือดร้อนตัวเรา หยิบยื่นและแบ่งปันให้เขาได้กินอิ่ม เราทำความดีก็จะเกิดความสุข และมีความภาคภูมิใจ ขอขอบคุณซีพีเอฟที่มอบข้าวสาร ไข่ไก่ และอาหารอื่นๆ มาร่วมแบ่งปันให้กับสังคม โดยมีตนเป็นสะพานบุญนำไปมอบให้คนไร้บ้านได้สู้โควิดไปด้วยกัน เราเติมเต็มให้เขา เราก็มีความสุข” นายกรีฑา กล่าว
 
